Modified 12 Jul 2019, 12:09 IST
पैट्रिक फरहार्ट
सेमीफाइनल मुकाबले में न्यूजीलैंड से हार के बाद भारत का विश्व कप अभियान थम गया। भारतीय खेमे में इस कांटे के मुकाबले में हारने का काफी गम है। इस मैच के साथ टीम इंडिया के फिजियोथेरेपिस्ट पैट्रिक फरहार्ट ने भी विदाई ले ली है। पैट्रिक का कार्यकाल आईसीसी क्रिकेट वर्ल्डकप 2019 में भारत के बाहर होने के साथ ही खत्म हो गया। इस दौरान भारतीय टीम के कई खिलाड़ियों ने पैट्रिक को कई साल तक सेवाएं देने के लिए उनका धन्यवाद किया।
पैट्रिक फरहार्ट 2015 में भारतीय टीम के साथ जुड़े थे। उन्होंने भारतीय क्रिकेट कंट्रोल बोर्ड (बीसीसीआई) को धन्यवाद देते हुए विदाई ली। उन्होंने ट्विटर पर लिखा कि टीम के साथ मेरा आखिरी दिन वैसा नहीं रहा, जैसा मैं चाह रहा था। पिछले चार साल से टीम के साथ काम करने का मौका देने के लिए मैं बीसीसीआई का धन्यवाद करता हूं। यही नहीं, कुछ भारतीय खिलाड़ियों ने भी ट्विटर पर पैट्रिक को सेवाएं देने के लिए बधाई दी है। धवल कुलकर्णी ने लिखा कि धन्यवाद, आप बेहतरीन इंसान हैं। वाशिंगटन सुंदर ने लिखा कि आप शानदार हैं। सभी सहयोग के लिए धन्यवाद।
उम्मीद की जा रही थी कि भारत और इंग्लैंड के बीच विश्व कप का फाइनल होगा लेकिन लगातार आखिरी तीन लीग मैच गंवाने वाली न्यूजीलैंड ने वापसी करते हुए फाइनल में जगह बना ली। पहले बल्‍लेबाजी करते हुए न्‍यूजीलैंड ने 50 ओवर में 8 विकेट पर 239 रन बनाए थे। जवाब में भारत की शुरुआत बेहद खराब रही थी। हालांकि, बाद में धोनी और जडेजा ने संभाला लेकिन वे जीत हासिल नहीं करवा पाए और टीम 49.3 ओवर में 221 रन बनाकर भारतीय टीम ऑल आउट हो गई। मैच के बाद भारतीय कप्तान ने माना कि बल्लेबाजों के गलत शॉट खेलने की वजह से भारत सेमीफाइनल मुकाबला हार गया। उन्होंने कहा कि हमने गेंदबाजी में अच्छा प्रदर्शन किया था लेकिन बल्लेबाजी में हम नाकाम साबित हुए।
Published 12 Jul 2019, 11:51 IST